
PATVIRTINTA
Vilniaus miesto apylinkės teismo pirmininko 
2026 m. rugpjūčio 24 d. įsakymu Nr. V-232-2026


ASMENŲ APTARNAVIMO, JŲ PRAŠYMŲ AR SKUNDŲ NAGRINĖJIMO 
VILNIAUS MIESTO APYLINKĖS TEISME TAISYKLĖS

I SKYRIUS
BENDROSIOS NUOSTATOS

1. Asmenų aptarnavimo, jų prašymų ar skundų nagrinėjimo Vilniaus miesto apylinkės teisme (toliau – Teismas) taisyklės (toliau – Taisyklės) reglamentuoja asmenų aptarnavimą Teisme, jų neprocesinių prašymų, skundų pateikimo, priėmimo bei nagrinėjimo tvarką, asmenų priėmimo pas teismo pirmininką, jo pavaduotojus ir teismo kanclerį tvarką.
2. Aptarnaujant asmenis, nagrinėjant jų prašymus ar skundus, Taisyklių nuostatos taikomos tiek, kiek šių klausimų nereglamentuoja įstatymai, tiesiogiai taikomi Europos Sąjungos teisės aktai, Lietuvos Respublikos tarptautinės sutartys ar jų pagrindu priimti teisės aktai.
3. Taisyklėse vartojamos sąvokos atitinka Lietuvos Respublikos viešojo administravimo įstatyme, Lietuvos Respublikos asmens duomenų teisinės apsaugos įstatyme, Lietuvos Respublikos pašto įstatyme, Lietuvos Respublikos teisės gauti informaciją ir duomenų pakartotinio naudojimo įstatyme, Lietuvos Respublikos valstybės tarnybos įstatyme, Lietuvos Respublikos asmens su negalia teisių apsaugos pagrindų įstatyme, Asmenų prašymų ir skundų nagrinėjimo viešojo administravimo subjektuose taisyklėse, patvirtintose Lietuvos Respublikos Vyriausybės 2007 m. rugpjūčio 22 d. nutarimu Nr. 875 „Dėl asmenų prašymų ir skundų nagrinėjimo viešojo administravimo subjektuose taisyklių patvirtinimo“ (Lietuvos Respublikos Vyriausybės 2021 m. gruodžio 1 d. nutarimo Nr.1014 redakcija), apibrėžtas sąvokas. 
4. Taisyklės taikomos nagrinėjant asmenų prašymus ar skundus viešojo administravimo srityje. Asmenų pareiškimai, prašymai, skundai civilinėse, baudžiamosiose, administracinių nusižengimų bylose bei kiti procesiniai dokumentai priimami ir nagrinėjami Lietuvos Respublikos procesinių įstatymų bei Teismo nustatyta tvarka ir šios Taisyklės jiems taikomos tiek, kiek to nereglamentuoja procesiniai įstatymai.
5. Teismo valstybės tarnautojai ir darbuotojai, dirbantys pagal darbo sutartis (toliau kartu – darbuotojai), aptarnaudami asmenis, nagrinėdami jų prašymus ar skundus privalo vadovautis pagarbos žmogaus teisėms, teisingumo, sąžiningumo ir protingumo, taip pat Lietuvos Respublikos viešojo administravimo įstatyme įtvirtintais įstatymo viršenybės, objektyvumo, proporcingumo, nepiktnaudžiavimo valdžia, tarnybinės pagalbos, efektyvumo, subsidiarumo ir vieno langelio principais, o teikdami informaciją – Lietuvos Respublikos teisės gauti informaciją ir duomenų pakartotinio naudojimo įstatyme nustatytais duomenų išsamumo, tikslumo, teisėtumo, objektyvumo ir pagalbos principais, taip pat laikytis Lietuvos Respublikos viešojo administravimo įstatymo, Lietuvos Respublikos asmens duomenų teisinės apsaugos įstatymo, Asmenų aptarnavimo teismuose standarto reikalavimų. 
6. Asmeniui neteikiama informacija, sudaranti valstybės, tarnybos, profesinę, komercinę ar banko paslaptį, taip pat informacija, kurią teikti draudžia Lietuvos Respublikos įstatymai, privati informacija apie kitus asmenis, išskyrus viešąją informaciją, kuria disponuoja Teismas ir kurią asmuo turi teisę gauti pagal Lietuvos Respublikos teisės gauti informaciją ir duomenų pakartotinio naudojimo įstatymą. 
7. Taisyklėse nustatytų terminų pradžia ir pabaiga skaičiuojama laikantis Lietuvos Respublikos civilinio kodekso pirmosios knygos IV dalies ir Lietuvos Respublikos viešojo administravimo įstatymo 10 straipsnio 4 dalies nuostatų. 
8. Taisyklėse nustatytais atvejais tvarkant asmens duomenis asmens duomenų apsauga užtikrinama vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) nuostatomis.

II SKYRIUS
ASMENŲ APTARNAVIMAS TAIKANT VIENO LANGELIO PRINCIPĄ

9. Informacija apie asmenų aptarnavimą Teisme (asmenų aptarnavimo padalinio – Dokumentų valdymo ir informacijos biuro – darbo laikas, kontaktinė informacija (buvimo vieta, telefono numeris, elektroninio pašto adresas), elektroninių ryšių priemonės, kuriomis asmenys Teismui gali teikti savo prašymus ar skundus, valstybine ir anglų kalba skelbiama informaciniuose stenduose ir Teismo internetinėje svetainėje. Asmenys be išankstinės registracijos Teisme aptarnaujami Dokumentų valdymo ir informacijos biure: pirmadieniais–ketvirtadieniais nuo 7.30 val. iki 17.00 val. (be pietų pertraukos), penktadieniais nuo 7.30 val. iki 15.45 val. (be pietų pertraukos). Švenčių dienų išvakarėse asmenų aptarnavimo laikas yra viena valanda trumpesnis. 
10. [bookmark: _Hlk220317399]Dokumentų valdymo ir informacijos biuro darbuotojai:
10.1. priima asmenų prašymus ir skundus, savo kompetencijos ribose preliminariai nustato, kokia jų esmė, patikrina, ar pateikiami dokumentai atitinka šių Taisyklių 20 punkte numatytus reikalavimus; 
10.2. per 5 darbo dienas informuoja asmenis apie jų pateiktų prašymų ar skundų, neatitinkančių Taisyklių 20 punkte nustatytų reikalavimų, neregistravimą ir, esant galimybei, tokius prašymus ar skundus grąžina juos pateikusiems asmenims;
10.3. priimtus prašymus ar skundus perduoda registruoti Raštinės darbuotojams;
10.4. įteikia asmenims parengtus atsakymus;
10.5. savo kompetencijos ribose teikia informaciją apie Teismo veiklą;
10.6. atlieka kitas tiesioginio vadovo, teismo pirmininko ar jo įgalioto asmens pavestas funkcijas, reikalingas tinkamai įgyvendinti vieno langelio principą aptarnaujant asmenis.
11. Raštinės darbuotojai:
11.1. registruoja asmenų pateiktus prašymus ir skundus, perduoda juos vykdyti atsakingiems 
Teismo darbuotojams pagal jų kompetenciją; 
11.2. išsiunčia asmenims parengtus atsakymus ir pranešimus;
11.3. kartą per metus atlieka asmenų aptarnavimo kokybės vertinimą ir šio vertinimo rezultatus bei pasiūlymus dėl asmenų aptarnavimo tobulinimo pateikia teismo pirmininkui;
11.4. atlieka kitas teismo pirmininko ar jo įgalioto asmens pavestas funkcijas, reikalingas tinkamai įgyvendinti vieno langelio principą aptarnaujant asmenis.
12. Jeigu asmuo žodžiu kreipiasi į Teismą su prašymu ar skundu, kuris nepriskiriamas Teismo kompetencijai, asmenį aptarnaujantis Teismo darbuotojas, esant galimybei, turi nurodyti, į kurią instituciją asmuo turi kreiptis ir nurodyti tos institucijos adresą bei telefono numerį.
13. Jeigu į Teismą žodžiu ar raštu besikreipiančio asmens ar jo atstovo elgesys ar pasirinktas bendravimo būdas yra neadekvatus, agresyvus, įžeidus, vartojami necenzūriniai žodžiai, keiksmažodžiai, grasinimai ar yra kitų akivaizdžių nusikaltimo, baudžiamojo ar administracinio nusižengimo požymių, Teismo darbuotojas turi teisę tokio asmens neaptarnauti, apie jo elgesį ar pasirinktą bendravimo būdą, priklausomai nuo konkrečios situacijos, pranešti Teismo apsaugos darbuotojui ir (ar) savo tiesioginiam vadovui. Apie incidentą informuotas asmuo praneša Teismo pirmininkui arba jo įgaliotam asmeniui, kuris sprendžia dėl poreikio kreiptis į teisėsaugos institucijas, pagal kompetenciją tiriančias atitinkamus teisės pažeidimus.
14. Šios Taisyklės žiniasklaidos atstovams netaikomos. Žiniasklaidos atstovus aptarnauja, informaciją teikia Teismo pirmininko tarnybos atstovas ryšiams su žiniasklaida ir visuomene vadovaudamasis kitų teisės aktų numatyta tvarka.

III SKYRIUS
PRAŠYMŲ IR SKUNDŲ PATEIKIMAS, PRIĖMIMAS, REGISTRAVIMAS IR PERDAVIMAS NAGRINĖTI

15. Asmenų prašymai ar skundai Teismui gali būti pateikiami: 
15.1. žodžiu:
15.1.1. asmeniui ar jo atstovui tiesiogiai atvykus į Dokumentų valdymo ir informacijos biurą;
15.1.2. telefonu;
15.2. raštu:
15.2.1. asmeniui ar jo atstovui tiesiogiai atvykus į Dokumentų valdymo ir informacijos biurą;
15.2.2. siunčiant paštu adresu Laisvės pr. 79A, 05274 Vilnius;
15.2.3. elektroninių ryšių priemonėmis: 
15.2.3.1. [bookmark: _Hlk195794728]siunčiant elektroninio pašto adresu vilniaus.apylinkes@teismas.lt; 
15.2.3.2. per Nacionalinę elektroninių siuntų pristatymo naudojant pašto tinklą informacinę sistemą (toliau – e. pristatymo sistema). E. pristatymo dėžutės duomenys: pavadinimas – Vilniaus miesto apylinkės teismas, dėžutės adresas – 302942160.
16. Žodžiu pateikti prašymai ar skundai neregistruojami ir priimami tik tais atvejais, kai juos galima išnagrinėti iš karto arba ne vėliau kaip artimiausią Teismo darbo dieną, nepažeidžiant asmens, kuris kreipiasi, kitų asmenų ir Teismo interesų. Jeigu į žodžiu pateiktus prašymus ar skundus negalima atsakyti iš karto arba ne vėliau kaip artimiausią Teismo darbo dieną, asmeniui išaiškinama galimybė išdėstyti prašymą ar skundą raštu. Į žodžiu pateiktus prašymus ar skundus rašytinis atsakymas neteikiamas.
17. Raštu pateikti prašymai ar skundai, gauti šių Taisyklių 15.2 papunktyje numatytais būdais, Teisme registruojami Lietuvos teismų informacinėje sistemoje LITEKOII (toliau – LITEKOII) Neprocesinių dokumentų skiltyje. 
18. Tiesiogiai Teisme priėmus prašymą ar skundą, asmens pageidavimu jam suteikiama informacija apie gautų dokumentų gavimo datą ir registracijos numerį. Jeigu prašymas ar skundas gautas šių Taisyklių 15.2 papunktyje numatytais būdais, informacija apie gautų dokumentų gavimo datą ir registracijos numerį siunčiama elektroninių ryšių priemonėmis per 3 darbo dienas nuo prašymo ar skundo užregistravimo Teisme dienos, jei asmuo aiškiai išreiškė prašymą tokią informaciją gauti; išimtiniais atvejais tokia informacija gali būti suteikta kitais būdais. 
19. Prašymai ar skundai žodžiu teikiami valstybine kalba. Jeigu asmuo ar jo atstovas nemoka valstybinės kalbos arba dėl sensorinio ar kalbos sutrikimo asmuo negali suprantamai reikšti minčių, jam kreipiantis žodžiu į Teismą, kartu turi dalyvauti asmuo, galintis išversti prašymą ar skundą į valstybinę kalbą, arba vertėjas. Vertėją arba asmenį, galintį išversti prašymą ar skundą į valstybinę kalbą, savo iniciatyva pakviečia besikreipiantis į Teismą asmuo. 
20. Raštu pateiktas prašymas ar skundas turi atitikti šiuos reikalavimus:
20.1. parašytas valstybine kalba arba turėti vertimą į valstybinę kalbą, išskyrus Taisyklių 22 punkte numatytą atvejį; 
20.2. parašytas įskaitomai, suprantamai, turėti konkrečius ir aiškiai išdėstytus reikalavimus, nepažeisti etiketo ir geros moralės normų;
20.3. jei prie prašymo ar skundo pridedami priedai, jie asmens turi būti sužymėti, sunumeruoti, turi būti sudarytas pridedamų priedų apyrašas, nurodant pateikiamų dokumentų originalus, nuorašus ar kopijas;
20.4. pasirašytas prašymą ar skundą pateikusio asmens ar jo atstovo. Teikiant prašymą ar skundą elektroninių ryšių priemonėmis, turi būti pateikta pasirašyto prašymo ar skundo skaitmeninė kopija arba prašymas ar skundas turi būti pasirašytas kvalifikuotu elektroniniu parašu, atitinkančiu 2014 m. liepos 23 d. Europos Parlamento ir Tarybos reglamento (ES) Nr. 910/2014 dėl elektroninės atpažinties ir elektroninių operacijų patikimumo užtikrinimo paslaugų vidaus rinkoje, kuriuo panaikinama Direktyva 1999/93/EB, nustatytus reikalavimus, arba suformuotas tokiu būdu, kuris leidžia prašymą ar skundą teikiantį asmenį identifikuoti arba patikrinti prašymo ar skundo autentiškumą;
20.5. turi būti nurodytas prašymą ar skundą teikiančio fizinio asmens vardas, pavardė, asmens kodas ir (ar) kita įstatymuose ar jų pagrindu priimtuose teisės aktuose nustatyta informacija, būtina asmeniui identifikuoti arba patikrinti prašymo ar skundo autentiškumą. Jeigu kreipiamasi juridinio asmens vardu – turi būti nurodytas juridinio asmens pavadinimas, teisinė forma, kodas, buveinė, e. pristatymo dėžutės adresas, registras, kuriame kaupiami ir saugomi duomenys apie juridinį asmenį;
20.6. tuo atveju, jeigu prašymą ar skundą teikia asmens atstovas, turi būti nurodytas atstovo vardas, pavardė, atstovaujamo fizinio ar juridinio asmens duomenys, nurodyti Taisyklių 20.5 papunktyje, pateiktas atstovavimą patvirtinantis dokumentas ar įstatymų nustatyta tvarka patvirtinta jo kopija. Kai prašymą ar skundą Teismui teikia asmens atstovas, kurio atstovavimą patvirtinantis dokumentas išduotas užsienyje, atstovavimą patvirtinantis dokumentas turi būti patvirtintas vadovaujantis Dokumentų legalizavimo ir tvirtinimo pažyma (Apostille) tvarkos aprašu, patvirtintu Lietuvos Respublikos Vyriausybės 2006 m. spalio 30 d. nutarimu Nr. 1079 „Dėl Dokumentų legalizavimo ir tvirtinimo pažyma (Apostille) tvarkos aprašo patvirtinimo“; 
20.7. turi būti nurodyta kontaktinė informacija ryšiui palaikyti ir atsakymui gauti – telefono numeris, elektroninio pašto adresas, adresas arba prireikus kitų elektroninių ryšių priemonių nuorodos ir (ar) numeriai.
21. Asmens kreipimasis, kuris neturi prašymo ar skundo požymių ir jame dėstomos asmens nuostatos tam tikru klausimu, pranešama apie Teismo veiklos pagerėjimą ar trūkumus, pateikiami pasiūlymai, kaip pagerinti Teismo veiklą, atkreipiamas dėmesys į tam tikrą situaciją ar padėtį, turi būti priimtas, užregistruotas, įvertintas jo turinys, su juo turi būti supažindintas teismo pirmininkas ar jo įgaliotas asmuo, bet į jį atsakymas nėra teikiamas, jei teismo pirmininkas ar jo įgaliotas asmuo nenusprendžia kitaip. 
22. Nevalstybine kalba priimami prašymai ar skundai, kai į Teismą raštu kreipiasi užsienio valstybės institucija ar tarptautinė organizacija, vadovaudamasi tarptautinės teisės aktais.
23. [bookmark: _Hlk219906858]Asmuo, norėdamas gauti informaciją apie save, kartu su prašymu, atitinkančiu Taisyklių 20 punkte numatytus reikalavimus, turi pateikti asmens tapatybę patvirtinantį dokumentą jį aptarnaujančiam Teismo darbuotojui, kai prašymas teikiamas tiesiogiai Teisme, o jeigu prašymas siunčiamas paštu ar elektroninių ryšių priemonėmis, turi būti pateikiama ir teisės aktų nustatyta tvarka patvirtinta asmens tapatybę patvirtinančio dokumento kopija, išskyrus atvejus, kai prašymas pasirašytas kvalifikuotu elektroniniu parašu.
24. Teismo darbuotojas, elektroninio pašto adresu gavęs asmens prašymą ar skundą, per įmanomai trumpiausią laiką, be ne vėliau kaip per vieną darbo dieną, turi jį persiųsti oficialiu Teismo elektroninio pašto adresu vilniaus.apylinkes@teismas.lt.
25. Teismo pirmininkui adresuoti neprocesiniai prašymai ar skundai teismo pirmininko rezoliucija pagal kompetenciją gali būti perduodami nagrinėti bet kuriam Teismo darbuotojui. Prašymai ar skundai neperduodami nagrinėti Teismo administracijos padaliniams ar darbuotojams, kurių veiksmai skundžiami.
26. Prašymą ar skundą nagrinėjantis Teismo darbuotojas privalo nusišalinti pats arba turi būti nušalintas tiesioginio savo vadovo, teismo pirmininko ar jo įgalioto asmens sprendimu nuo prašymo ar skundo nagrinėjimo, jeigu atsiranda Lietuvos Respublikos viešojo administravimo įstatymo 24 straipsnio 1 dalyje nurodytos aplinkybės. Paaiškėjus minėtoms aplinkybėms, Teismo darbuotojas apie galimą viešųjų ir privačių interesų konfliktą bei jo priežastis turi pranešti tiesioginiam savo vadovui, kuris priima sprendimą dėl Teismo darbuotojo nušalinimo.

IV SKYRIUS
PRAŠYMŲ IR SKUNDŲ NAGRINĖJIMAS

27. Asmenų prašymai ir skundai turi būti išnagrinėti per 20 darbo dienų nuo prašymo ar skundo gavimo Teisme dienos. Jeigu prašymas ar skundas gautas po Teismo darbo valandų, poilsio ar šventės dieną, jo gavimo diena laikoma po jos einanti darbo diena. Kai dėl objektyvių priežasčių per 20 darbo dienų nuo prašymo ar skundo gavimo Teisme dienos nėra galimybės išnagrinėti prašymo ar skundo ir pateikti atsakymo ar sprendimo, teismo pirmininkas ar jo įgaliotas asmuo šį terminą gali pratęsti ne ilgiau kaip 10 darbo dienų. Asmeniui apie tokį termino pratęsimą per 5 darbo dienas nuo sprendimo pratęsti terminą priėmimo dienos pranešama raštu ir nurodomos termino pratęsimo priežastys.
28. Kartotiniai prašymai ar skundai tais pačiais klausimais, į kuriuos Teismas asmeniui jau buvo pateikęs atsakymą ar priėmęs sprendimą, kai asmeniui buvo išaiškinti piktnaudžiavimo teise pateikti prašymą ar skundą padariniai, turi būti priimti, užregistruoti, įvertintas jų turinys, bet į juos atsakymas nėra teikiamas, jei teismo pirmininkas ar jo įgaliotas asmuo nenusprendžia kitaip. Kartotiniais laikomi prašymai ar skundai, kuriuose nenurodoma naujų aplinkybių, sudarančių prašymo ar skundo pagrindą, nepateikiama papildomų argumentų, leidžiančių abejoti ankstesnio atsakymo ar sprendimo pagrįstumu.
29. Asmenų prašymai ir skundai nagrinėjami pagal teisės aktais Teismui nustatytą kompetenciją. Jeigu prašyme ar skunde keliamas klausimas nėra priskirtinas teismo pirmininko ar Teismo kompetencijai, prašymas ar skundas ne vėliau kaip per 5 darbo dienas persiunčiamas kompetentingam viešojo administravimo subjektui, ir apie tai raštu pranešama asmeniui, paaiškinant prašymo ar skundo persiuntimo priežastis. Jeigu nėra kito viešojo administravimo subjekto, kuriam prašymas ar skundas galėtų būti perduotas nagrinėti pagal kompetenciją, Raštinės darbuotojas ne vėliau kaip per 5 darbo dienas nuo prašymo ar skundo gavimo dienos apie tai praneša asmeniui, paaiškindamas prašymo ar skundo nenagrinėjimo priežastis.
30. Teisme užregistruotas prašymas ar skundas teismo pirmininko ar jo įgalioto asmens sprendimu paliekamas nenagrinėtas, asmeniui nurodant nenagrinėjimo priežastis, kai: 
30.1. prašymas ar skundas neatitinka Taisyklių 20 ir (ar) 23 punktuose nustatytų reikalavimų;
30.2. prašymas ar skundas yra neargumentuotas, deklaratyvaus pobūdžio, įžeidžiančio turinio  ar grindžiamas akivaizdžiai tikrovės neatitinkančiais faktais;
30.3. prašymas ar skundas teikiamas dėl klausimų, į kuriuos Teismas jau yra pateikęs atsakymą arba priėmęs sprendimą, ir jame nenurodoma naujų aplinkybių, sudarančių prašymo ar skundo pagrindą, ar nepateikiama papildomų argumentų, kurie leistų abejoti ankstesnio atsakymo pagrįstumu. Tokiais atvejais asmeniui išaiškinami piktnaudžiavimo teise pateikti prašymą ar skundą padariniai;
30.4. paaiškėja, kad skundą dėl to paties klausimo pradėjo nagrinėti išankstinio ginčų nagrinėjimo ne teismo tvarka institucija ar teismas;
30.5. nuo skunde nurodytų aplinkybių paaiškėjimo asmeniui dienos iki skundo padavimo dienos yra praėjęs daugiau kaip 1 mėnuo;
30.6. prašymas ar skundas pateiktas ne pagal kompetenciją.
31. Jeigu prašymui ar skundui išnagrinėti būtina informacija ir dokumentai, kuriuos privalo pateikti besikreipiantis asmuo, o Teismas tokios informacijos ir dokumentų pats gauti negali, Teismas kreipiasi į asmenį raštu, prašydamas pateikti papildomą informaciją ir dokumentus, ir praneša, kad prašymo ar skundo nagrinėjimas stabdomas iki papildomos informacijos pateikimo ir gali būti nutrauktas, jeigu asmuo trūkstamų dokumentų nepateiks. Kai per Teismo nustatytą terminą, kuris negali būti trumpesnis kaip 5 darbo dienos, papildoma informacija ir dokumentai negaunami, prašymo ar skundo nagrinėjimas teismo pirmininko ar jo įgalioto asmens sprendimu nutraukiamas ir per 3 darbo dienas nuo Teismo nustatyto termino suėjimo dienos visi asmens Teismui pateikti dokumentų originalai grąžinami asmeniui ir nurodoma grąžinimo priežastis. Teismas pasilieka grąžinamų dokumentų kopijas.
32. Nustačius, kad Teismui adresuotame prašyme ar skunde nurodyti klausimai priskirtini ir kitų institucijų kompetencijai, jo kopija ne vėliau kaip per 5 darbo dienas nuo prašymo ar skundo gavimo Teisme dienos persiunčiama kitoms institucijoms, su kurių kompetencija susijęs prašymo nagrinėjimas.
33. Jeigu Teismui yra adresuota prašymo ar skundo kopija ir tai prašyme ar skunde aiškiai nurodyta arba prašyme ar skunde, adresuotame Teismui ir kitai (-oms) institucijai (-oms), Teismui nėra formuluojami jokie konkretūs prašymai, Raštinės darbuotojai tokį prašymą ar skundą užregistruoja, įvertina prašymo ar skundo turinį, supažindina teismo pirmininką ar jo įgaliotą asmenį, tačiau į tokį prašymą ar skundą nėra atsakoma, jeigu teismo pirmininkas ar jo įgaliotas asmuo nenusprendžia kitaip. 
34. Jeigu asmens prašymo ar skundo ir (ar) prie jo pridedamų dokumentų turinyje yra nusikaltimo, baudžiamojo ar administracinio nusižengimo požymių, Teismas per 5 darbo dienas nuo šio prašymo ar skundo gavimo dienos persiunčia tokio prašymo ar skundo ir pridedamų dokumentų kopijas teisėsaugos institucijoms, kompetentingoms tirti šiuos teisės pažeidimus. Teismas tokį prašymą ar skundą nagrinėja pagal kompetenciją, laikydamasis Taisyklių 27 punkte nustatyto termino. Tais atvejais, kai tolesniam prašymo ar skundo nagrinėjimui būtinas kompetentingos teisėsaugos institucijos atsakymas dėl minėtų teisės pažeidimų, prašymo ar skundo nagrinėjimas Teismo pirmininko ar jo įgalioto asmens sprendimu gali būti sustabdytas iki galutinio kompetentingos teisėsaugos institucijos sprendimo priėmimo. Apie tokio prašymo ar skundo nagrinėjimo sustabdymą Teismas ne vėliau kaip per 3 darbo dienas nuo sprendimo priėmimo dienos praneša prašymą ar skundą pateikusiam asmeniui.

V SKYRIUS
ATSAKYMŲ Į PRAŠYMUS IR SKUNDUS RENGIMAS, TVARKYMAS, IŠSIUNTIMAS (ĮTEIKIMAS) IR APSKUNDIMAS

35. Į asmenų prašymus ar skundus atsakoma valstybine kalba, jei teismo pirmininkas ar jo įgaliotas asmuo nenusprendžia kitaip. Kai prašymą ar skundą pateikia užsienio valstybės institucija ar tarptautinė organizacija, vadovaudamasi tarptautinės teisės aktais, į tokį prašymą ar skundą gali būti atsakoma ir kita užsienio kalba nei pateiktas prašymas ar skundas.
36. Į prašymą ar skundą paprastai atsakoma tokiu būdu, kokiu buvo pateiktas prašymas ar skundas. Jeigu asmens prašyme ar skunde buvo aiškiai nurodytas būdas, kuriuo asmuo pageidauja gauti atsakymą, atsakoma šiuo būdu. Jeigu asmuo pateikia prašymą ar skundą tiesiogiai atvykęs į Dokumentų valdymo ir informacijos biurą ir aiškiai žodžiu nurodo pageidaujamą atsakymo gavimo būdą, asmenį aptarnaujantis Teismo darbuotojas šią informaciją užfiksuoja ir asmeniui yra atsakoma jo pageidaujamu būdu. Elektroniniu paštu siunčiamas atsakymas paprastai apsaugomas slaptažodžiu.
37. Atsakymai į prašymus ar skundus rengiami atsižvelgiant į jų turinį LITEKOII Neprocesinių dokumentų skiltyje, pasirašomi kvalifikuotu elektroniniu parašu ir tvarkomi laikantis teismo pirmininko patvirtintų Teismo dokumentų valdymo tvarkos taisyklių.
38. Atsakyme, kuriame nurodomos atsisakymo suteikti prašomą administracinę paslaugą, informaciją, priimti administracinį sprendimą priežastys, arba Teismo pranešime apie asmens prašymo ar skundo nenagrinėjimo priežastis nurodoma atsakymo apskundimo tvarka, institucijos (-ų), kuriai (-ioms) gali būti paduotas skundas, pavadinimas (-ai) ir adresas (-ai), taip pat terminas (-ai), per kurį (-iuos) gali būti pateiktas skundas. Persiunčiant prašymą ar skundą nagrinėti kitai kompetentingai institucijai ir informuojant apie tai asmenį ar jo atstovą, pranešime asmeniui nurodyti minėtos apskundimo tvarkos nereikia. 

VI SKYRIUS
ASMENŲ SU NEGALIA APTARNAVIMAS IR INFORMACIJOS TEIKIMAS JŲ PASIRINKTAIS PRIEINAMAIS BENDRAVIMO BŪDAIS

39. Asmenys su negalia teisme aptarnaujami vadovaujantis Neįgaliųjų aptarnavimo viešajame ir privačiame paslaugų sektoriuose rekomendacijomis, patvirtintomis Neįgaliųjų reikalų departamento prie Socialinės apsaugos ir darbo ministerijos direktoriaus 2012 m. gruodžio 31 d. įsakymu Nr. V-37 „Dėl Neįgaliųjų aptarnavimo viešajame ir privačiame paslaugų sektoriuose rekomendacijų patvirtinimo“.
40. Dokumentų valdymo ir informacijos biuro darbuotojai teikia pagalbą ar organizuoja jos teikimą į Teismą atvykusiems asmenims su negalia.
41. Asmenų su negalia aptarnavimo laikas gali būti iš anksto suderinamas telefonu ar kita elektroninių ryšių priemone. Asmeniui nurodoma jo aptarnavimo laikas ir vieta, Dokumentų valdymo ir informacijos biuro darbuotojo, kuris aptarnaus asmenį, vardas ir pavardė, pareigos ir kontaktinė informacija (telefono numeris, elektroninio pašto adresas). Atsiradus nenumatytoms aplinkybėms ir pasikeitus suderintam asmens aptarnavimo laikui, atsakingi Dokumentų valdymo ir informacijos biuro darbuotojai apie tai įspėja asmenį nurodytais kontaktiniais duomenimis.
42. Informacija asmenims su negalia rengiama ir (ar) teikiama vadovaujantis Informacijos teikimo asmenims su negalia jų pasirinktais prieinamais bendravimo būdais rekomendacijomis, patvirtintomis Lietuvos Respublikos socialinės apsaugos ir darbo ministro 2023 m. lapkričio 29 d. įsakymu Nr. A1-784 „Dėl informacijos teikimo asmenims su negalia jų pasirinktais prieinamais bendravimo būdais rekomendacijų patvirtinimo“ (toliau – Rekomendacijos). Už informacijos rengimo ir (ar) teikimo asmenims su negalia jų pasirinktais prieinamais bendravimo būdais yra atsakingi Teismo darbuotojai.
43. Asmuo su negalia, pageidaujantis gauti informaciją jo pasirinktu prieinamu bendravimo būdu (Brailio raštu, garsinėmis ir (ar) vaizdinėmis priemonėmis, lengvai suprantama kalba, ekrano skaitymo programa ar įjungtu padidinto kontrasto režimu tinkamai perskaitomu elektroninio dokumento turiniu), turi Teismui pateikti laisvos formos prašymą vienu iš Taisyklių 15.2 papunktyje nurodytų būdų arba informaciją apie pageidavimą atsakymą gauti asmens su negalia pasirinktu prieinamu bendravimo būdu nurodyti teikiamame prašyme ar skunde. Prašymą taip pat gali pateikti asmens su negalia atstovas: vienas iš tėvų (įtėvių), pilnamečių vaikų, globėjas (rūpintojas), sutuoktinis, aprūpintojas, asmens įgaliotas kitas asmuo arba asmeniui atstovaujantis jo nuolatinės gyvenamosios vietos savivaldybės mero nustatyta tvarka paskirtas socialinis darbuotojas, arba socialinės globos įstaigos, kurioje asmuo gyvena nuolat, socialinis darbuotojas.
44. Tais atvejais, kai asmeniui su negalia pateikti informacijos prieinamu bendravimo būdu nėra galimybės Taisyklių 27 punkte nustatytu terminu (pavyzdžiui, dėl didelės apimties turinio informacijos parengimas lietuvių gestų kalba, Brailio raštu ar lengvai suprantama kalba gali trukti iki 60 kalendorinių dienų ir ilgiau), Teismas asmeniui su negalia pateikia informaciją raštu įprastu formatu, kartu informuodamas apie terminą, kada jam bus pateikta informacija prieinamu bendravimo būdu.
45. Teismas gali atsisakyti teikti informaciją asmeniui su negalia jo pasirinktu prieinamu bendravimo būdu, jeigu, naudojantis Asmens su negalia teisių apsaugos agentūros prie Lietuvos Respublikos socialinės apsaugos ir darbo ministerijos interneto svetainėje skelbiama skaičiuokle, atlikus neproporcingos naštos vertinimą pagal Neproporcingos naštos vertinimo kriterijus (Rekomendacijų 3 priedas), nustatoma, kad organizacinė ir (ar) finansinė našta Teismui būtų didesnė už tikėtiną gauti naudą asmeniui su negalia ir galėtų sukelti neproporcingą naštą Teismo funkcijų vykdymui. Sprendimą atsisakyti teikti informaciją asmeniui su negalia jo pasirinktu prieinamu bendravimo būdu priima teismo pirmininkas arba jo įgaliotas asmuo. Asmuo su negalia arba jo atstovas apie tai informuojamas prašyme nurodytu prieinamu bendravimo būdu. 

VIII SKYRIUS
ASMENŲ PRIĖMIMO PAS TEISMO PIRMININKĄ, JO PAVADUOTOJUS, TEISMO KANCLERĮ TVARKA

46. Asmenų priėmimo pas teismo pirmininką, jo pavaduotojus, teismo kanclerį laikas tvirtinamas atskiru teismo pirmininko įsakymu ir skelbiamas Teismo internetinėje svetainėje. Asmenį į priėmimą priimantis pareigūnas papildomai gali nustatyti ir kitokį asmens priėmimo laiką.
47. Asmuo, norintis, kad jį priimtų teismo pirmininkas, jo pavaduotojas ar teismo kancleris, turi pateikti užpildytą nustatytos formos prašymą (Taisyklių 1 priedas) vienu iš Taisyklių 15.2 papunktyje nurodytų būdų. Prašymas turi atitikti Taisyklių 20 punkte nustatytus reikalavimus.
48. Asmenys į priėmimą pas teismo pirmininką gali būti registruojami dėl jiems kilusių klausimų, susijusių su:
48.1. Teismo administravimu ir darbo organizavimu;
48.2. Teisėjų etikos kodekso reikalavimų laikymusi;
48.3. teismo pirmininko pavaduotojų ir teisėjų neprocesiniais veiksmais (neveikimu), nesusijusiais su teisingumo vykdymu;
48.4. teismo pirmininkui tiesiogiai pavaldžių valstybės tarnautojų ir pagal darbo sutartis dirbančių darbuotojų (teismo kanclerio, Teismo pirmininko tarnybos teismo pirmininko patarėjo, atstovo ryšiams su žiniasklaida ir visuomene, vyresniojo specialisto, administracijos sekretoriaus, teisėjo vyresniųjų padėjėjų, teisėjo padėjėjų, teisininkų, specialistų konsultantų, vyriausiųjų specialistų (teismo psichologų)) elgesiu ir veiksmais (neveikimu).
49. Asmenys į priėmimą pas teismo pirmininko pavaduotoją pagal jam priskirtą kuravimo sritį gali būti registruojami dėl jiems kilusių klausimų, susijusių su:
49.1. Teismo administravimu ir darbo organizavimu;
49.2. Teisėjų etikos kodekso reikalavimų laikymusi;
49.3. teisėjų neprocesiniais veiksmais (neveikimu), nesusijusiais su teisingumo vykdymu. 
50. Asmenys į priėmimą pas teismo kanclerį gali būti registruojami dėl jiems kilusių klausimų, susijusių su:
50.1. Teismo administracijos padalinių veikla;
50.2. finansiniais, materialiniais, intelektiniais ir informacijos ištekliais;
50.3. strateginio veiklos plano rengimu ir įgyvendinimu;
50.4. teismo kancleriui pavaldžių valstybės tarnautojų ir pagal darbo sutartis dirbančių darbuotojų elgesiu ir veiksmais (neveikimu). 
51. Teismo pirmininkui, jo pavaduotojams draudžiama:
51.1. reikšti išankstinę asmeninę nuomonę konkrečių nagrinėjamų bylų klausimais;
51.2. konsultuoti asmenis teisiniais klausimais;
51.3. svarstyti nagrinėjamą bylą su proceso dalyviais ne teismo proceso metu;
51.4. daryti įtaką bylų nagrinėjimui ir nurodyti kitiems teisėjams, kaip nagrinėti bylas, daryti įtaką bylos eigai ir baigčiai, priimamų tarpinių ar galutinių procesinių sprendimų turiniui.	
52. Į priėmimą pas teismo pirmininką, jo pavaduotoją, teismo kanclerį neregistruojami asmenys:
52.1. kurie tuo pačiu klausimu jau buvo priėmime pas bent vieną iš šių teismo pareigūnų. Asmenys į priėmimą pas teismo pirmininką, jo pavaduotojus, teismo kanclerį pakartotinai gali būti registruojami tik tuo atveju, jei dėl pakartotinio priėmimo pateikia rašytinį prašymą, kuriame nurodo iš esmės naujas aplinkybes, sudarančias skundo pagrindą, arba pateikia naujus esminę reikšmę turinčius argumentus, dėl kurių klausimas turėtų būti nagrinėjamas iš naujo; 
52.2. kurių pateikti prašymai neatitinka Taisyklių 20 punkte nustatytų reikalavimų;
52.3. kurie prašymuose kelia klausimus tik Taisyklių 51.1–51.4 papunkčiuose nurodytais aspektais.
53. Teismo pirmininkas, jo pavaduotojas ar teismo kancleris per penkias darbo dienas priima sprendimą dėl pateikto prašymo. Sprendimas neregistruoti asmens į priėmimą priimamas raštu išdėstant atsisakymo motyvus ir išsiunčiamas asmeniui šiose Taisyklėse nustatyta tvarka. Apie sprendimą, įformintą rezoliucija, registruoti asmenį į priėmimą, nurodant priėmimo datą ir laiką, asmenį elektroninių ryšių priemonėmis, išimtiniais atvejais, kitomis asmens pageidaujamomis priemonėmis, Teismo pirmininko tarnybos administracijos sekretorius informuoja per įmanomai trumpiausią laiką, be ne vėliau kaip per tris darbo dienas nuo teismo pirmininko, jo pavaduotojo ar teismo kanclerio sprendimo priėmimo dienos.
54. Asmuo, atvykęs į priėmimą pas teismo pirmininką, jo pavaduotoją ar teismo kanclerį, privalo jį pasitinkančiam Teismo darbuotojui pateikti asmens tapatybę patvirtinantį dokumentą.

IX SKYRIUS
ASMENŲ APTARNAVIMO KOKYBĖS VERTINIMAS

55. Asmenų aptarnavimo Teisme kokybės kontrolės ir stebėsenos (monitoringas) vertinimas vykdomas vieną kartą per kalendorinius metus pagal Asmenų aptarnavimo kokybės teismuose kontrolės ir stebėsenos (monitoringo) vertinimo tvarkos aprašą. 

X SKYRIUS
BAIGIAMOSIOS NUOSTATOS

56. Taisyklėse neaptarti asmenų aptarnavimo klausimai gali būti įtvirtinti teismo pirmininko įsakymais.
57. Taisyklės yra privalomos visiems Teismo darbuotojams ir yra skelbiamos Teismo internetinėje svetainėje, informaciniuose stenduose bei Teisės aktų registro informacinėje sistemoje.
______________________











































Asmenų aptarnavimo bei jų prašymų ir skundų nagrinėjimo Vilniaus miesto apylinkės teisme taisyklių 1 priedas


________________________________________________________________________________
(vardas ir pavardė / juridinio asmens pavadinimas)

________________________________________________________________________________
(gyvenamoji / juridinio asmens buveinės (korespondencijos gavimo) vieta, tel. Nr., el. paštas)


Vilniaus miesto apylinkės teismui

PRAŠYMAS
UŽREGISTRUOTI Į PRIĖMIMĄ

_______________
(data)

Prašau užregistruoti mane į priėmimą pas Vilniaus miesto apylinkės teismo (pažymėti pareigūną):
□ pirmininką dėl (pažymėti aktualų (-ius) klausimą (-us)):
□ klausimo, susijusio su teismo administravimu ir darbo organizavimu.
□ klausimo, susijusio su Teisėjų etikos kodekso reikalavimų laikymusi.
□ klausimo, susijusio su teismo pirmininko pavaduotojų ir teisėjų neprocesiniais veiksmais (neveikimu), nesusijusiais su teisingumo vykdymu.
□ klausimo, susijusio su teismo pirmininkui tiesiogiai pavaldžių valstybės tarnautojų ir pagal darbo sutartis dirbančių darbuotojų (teismo kanclerio, Teismo pirmininko tarnybos teismo pirmininko patarėjo, atstovo ryšiams su žiniasklaida ir visuomene, vyresniojo specialisto, administracijos sekretoriaus, teisėjo vyresniųjų padėjėjų, teisėjo padėjėjų, teisininkų, specialistų konsultantų, vyriausiųjų specialistų (teismo psichologų)) elgesiu ir veiksmais (neveikimu).

□ pirmininko pavaduotoją ___________________________ dėl (pažymėti aktualų (-ius)
			       (vardas ir pavardė)
 klausimą (-us)):
□ klausimo, susijusio su teismo administravimu ir darbo organizavimu (pagal priskirtą kuravimo sritį).
□ klausimo, susijusio su Teisėjų etikos kodekso reikalavimų laikymusi (kuruojamoje srityje).
□ klausimo, susijusio su kuruojamos srities teisėjų neprocesiniais veiksmais (neveikimu), nesusijusiais su teisingumo vykdymu.

□ kanclerį dėl (pažymėti aktualų (-ius) klausimą (-us)):
□ klausimo, susijusio su teismo administracijos padalinių veikla.
□ klausimo, susijusio su finansiniais, materialiniais, intelektiniais ir informacijos ištekliais.
□ klausimo, susijusio su strateginio veiklos plano rengimu ir įgyvendinimu.
□ klausimo, susijusio su teismo kancleriui pavaldžių valstybės tarnautojų ir pagal darbo sutartis dirbančių darbuotojų elgesiu ir veiksmais (neveikimu).

Detalizuoju aplinkybes, dėl kurių pageidauju, kad būčiau užregistruotas (-a) į priėmimą pas pažymėtą pareigūną:
________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________
Anksčiau (iki šio prašymo pateikimo) mano skundą (skundus) nagrinėjo ir atsakymą pateikė
________________________________________________________________________________
(teismo pirmininkas, teismo pirmininko pavaduotojas (jo vardas, pavardė), teismo kancleris – įrašyti reikalingus žodžius, nurodyti datą)

Dėl užregistravimo į priėmimą kreipiuosi ________________________________________
________________________________________________________________________________
(pirmą kartą / pakartotinai – įrašyti reikalingus žodžius)

Iki šio prašymo pateikimo dėl šio klausimo buvau priėmime pas _____________________
________________________________________________________________________________
(teismo pirmininką, teismo pirmininko pavaduotoją (jo vardas, pavardė), teismo kanclerį – įrašyti reikalingus žodžius)

Dėl pakartotinio užregistravimo į priėmimą kreipiuosi, nes 
________________________________________________________________________________
(nurodomi nauji, esminę reikšmę turintys argumentai, dėl kurių asmuo pakartotinai galėtų būti užrašytas į priėmimą)
________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________
PRIDEDAMA:
1. ______________________________________________________________________
2. ______________________________________________________________________

_____________________________________
                           			(vardas, pavardė, parašas)



